CELEX: 32021R2027
Language: sk
Date: 2021-09-13 00:00:00
Title: Delegované nariadenie Komisie (EÚ) 2021/2027 z 13. septembra 2021, ktorým sa mení delegované nariadenie (EÚ) 2020/884, pokiaľ ide o výnimky z delegovaného nariadenia (EÚ) 2016/1149 na riešenie krízy spôsobenej pandémiou COVID-19 v sektore vinohradníctva a vinárstva, a ktorým sa mení delegované nariadenie (EÚ) 2016/1149

22.11.2021   
               
               
                  SK
               
               
                  Úradný vestník Európskej únie
               
               
                  L 415/4
               
            
         DELEGOVANÉ NARIADENIE KOMISIE (EÚ) 2021/2027
         z 13. septembra 2021,
         ktorým sa mení delegované nariadenie (EÚ) 2020/884, pokiaľ ide o výnimky z delegovaného nariadenia (EÚ) 2016/1149 na riešenie krízy spôsobenej pandémiou COVID-19 v sektore vinohradníctva a vinárstva, a ktorým sa mení delegované nariadenie (EÚ) 2016/1149
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 62 ods. 1) a článok 64 ods. 6),
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (2), a najmä na jeho článok 53 písm. b) a h),
         keďže:
         
                     (1)
                  
                  
                     Delegovaným nariadením Komisie (EÚ) 2020/884 (3) sa zaviedli určité dočasné výnimky z existujúcich pravidiel, okrem iného aj z delegovaného nariadenia Komisie (EÚ) 2016/1149 (4) v sektore vinohradníctva a vinárstva, ktorých cieľom bolo poskytnúť hospodárskym subjektom určitú úľavu a pomôcť im zvládať dôsledky pandémie COVID-19. Napriek užitočnosti týchto opatrení sa však na trhu s vínom nepodarilo obnoviť rovnováhu medzi ponukou a dopytom.
                  
               
                     (2)
                  
                  
                     Pandémia COVID-19 nie je pod kontrolou. V niektorých regiónoch Únie a celého sveta sú očkovacie kampane nedostatočné a vo väčšine krajín sa stále uplatňujú obmedzenia pohybu a opatrenia na obmedzenie sociálnych kontaktov. K uvedeným opatreniam naďalej patria obmedzenia týkajúce sa cestovania, veľkosti spoločenských podujatí, súkromných osláv a možností konzumovať jedlo a nápoje mimo domova. Tieto obmedzenia vedú k ďalšiemu poklesu spotreby vína v Únii, k väčším zásobám a všeobecnejšie k narušeniu trhu. V niektorých členských štátoch je tretina spotreby vína spojená s cestovným ruchom. Spotreba vína preto naďalej klesá a zásoby zostávajú vysoké. Tieto účinky pandémie spolu s clami uloženými Spojenými štátmi a mrazom v Európe v apríli 2021 mali vážny negatívny vplyv na príjmy výrobcov vína v Únii. Odhaduje sa, že kombinácia všetkých týchto faktorov mala za následok zníženie obratu v sektore vinohradníctva a vinárstva Únie v priemere o 15 až 20 %, pričom niektoré spoločnosti oznámili straty až do výšky 40 %.
                  
               
                     (3)
                  
                  
                     Okrem toho neistota, pokiaľ ide o trvanie krízy, ktorú je naďalej ťažké predvídať z dôvodu rýchlej mutability vírusu, ešte viac prehlbuje existujúce výrazné narušenie trhu Únie s vínom. To znamená, že oživenie odvetvia bude trvať dlhšie, ako sa mohlo predpokladať na začiatku roka 2021. Preto je vhodné naďalej poskytovať sektoru vinohradníctva a vinárstva Únie dočasnú a výnimočnú podporu, aby sa zabránilo avizovanému nárastu konkurzov.
                  
               
                     (4)
                  
                  
                     Keďže sa očakáva, že pandémia ochorenia COVID-19 a jej dôsledky budú pokračovať aj po skončení roka 2021, a teda počas značnej časti rozpočtového roka 2022, je potrebné predĺžiť uplatňovanie opatrení stanovených v článku 2 ods. 1, 3, 4 a 6 delegovaného nariadenia (EÚ) 2020/884 tak, aby platili počas rozpočtového roka 2022.
                  
               
                     (5)
                  
                  
                     V článku 25 ods. 1 delegovaného nariadenia (EÚ) 2016/1149 sa stanovuje, že podpora pre vzájomné fondy uvedená v článku 48 nariadenia (EÚ) č. 1308/2013 sa obmedzuje na 10 %, 8 % a 4 % príspevku výrobcov do vzájomného fondu v prvom, druhom a treťom roku jeho vykonávania. Doterajšie skúsenosti však ukázali, že takéto miery podpory nemotivujú členské štáty k tomu, aby toto opatrenie zahrnuli do svojich podporných programov v sektore vinohradníctva a vinárstva, a prevádzkovateľov, aby požiadali o podporu v ich rámci. Keďže vzájomné fondy sú dôležitým nástrojom na riadenie rizík vrátane rizík spojených s nepriaznivými poveternostnými udalosťami, ako sú napríklad neskoré a obzvlášť dlhé obdobia silného mrazu, ku ktorým došlo v apríli 2021, a riziká spojené s narušeniami trhu, ako sú narušenia trhu spôsobené pandémiou COVID-19, je vhodné zdvojnásobiť mieru podpory stanovenú v článku 25 ods. 1 delegovaného nariadenia (EÚ) 2016/1149 s cieľom zvýšiť motiváciu hospodárskych subjektov v sektore vinohradníctva a vinárstva, aby zriadili vzájomné fondy, a poskytnúť im nástroj a podporu na ich ochranu pred budúcimi rizikami.
                  
               
                     (6)
                  
                  
                     Je tiež vhodné, aby sa táto zvýšená motivácia vzťahovala na viac ako jeden hospodársky rok, pretože skúsenosti ukázali, že využívanie podpory na zriaďovanie vzájomných fondov bolo v minulosti veľmi obmedzené. Preto je nevyhnutné mať dostatok času na informovanie a povzbudenie členských štátov a hospodárskych subjektov v sektore vinohradníctva a vinárstva, aby využili túto výnimočnú mieru podpory. Okrem toho zriadenie vzájomných fondov môže trvať viac ako jeden rok. Zvýšená podpora by sa preto mala poskytovať aspoň dva roky. Zo všetkých týchto dôvodov treba zvýšiť finančný príspevok Únie na podporu vzájomných fondov do konca programového obdobia 2019 – 2023.
                  
               
                     (7)
                  
                  
                     Delegované nariadenia (EÚ) 2020/884 a (EÚ) 2016/1149 by sa preto mali zodpovedajúcim spôsobom zmeniť.
                  
               
                     (8)
                  
                  
                     S cieľom zabezpečiť kontinuitu medzi rozpočtovými rokmi 2021 a 2022 by toto nariadenie malo nadobudnúť účinnosť tretím dňom po jeho uverejnení v Úradnom vestníku Európskej únie a malo by sa uplatňovať od 16. októbra 2021,
                  
               PRIJALA TOTO NARIADENIE:
         
            Článok 1
            Zmeny delegovaného nariadenia (EÚ) 2020/884
            Článok 2 delegovaného nariadenia (EÚ) 2020/884 sa mení takto:
            
                        1.
                     
                     
                        Odsek 1 sa nahrádza takto:
                        
                           „1.   Odchylne od článku 22 delegovaného nariadenia (EÚ) 2016/1149 možno v rokoch 2020, 2021 a 2022 uplatniť zelený zber na tej istej parcele počas dvoch alebo viacerých po sebe nasledujúcich rokov.“
                        
                     
                  
                        2.
                     
                     
                        V odsekoch 3, 4 sa dátum „15. októbra 2021“ nahrádza dátumom „15. októbra 2022“ a v odseku 6 sa dátum „15. októbru 2021“ nahrádza dátumom „15. októbru 2022“.
                     
                  
         
            Článok 2
            Zmena delegovaného nariadenia (EÚ) 2016/1149
            V článku 25 delegovaného nariadenia (EÚ) 2016/1149 sa odsek 1 nahrádza takto:
            
               
                  „1.   Ak sa podpora uvedená v článku 48 nariadenia (EÚ) č. 1308/2013 používa na financovanie administratívnych nákladov na vytvorenie vzájomných fondov, je obmedzená na tento podiel príspevku výrobcov do vzájomného fondu v prvom, druhom a treťom roku jeho vykonávania: 20 %, 16 % a 8 %.“
               
            
         
         
            Článok 3
            Nadobudnutie účinnosti a uplatňovanie
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 16. októbra 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. septembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 549.
         
            (2)  Ú. v. EÚ L 347, 20.12.2013, s. 671.
         
            (3)  Delegované nariadenie Komisie (EÚ) 2020/884 zo 4. mája 2020, ktorým sa na rok 2020 stanovuje výnimka z delegovaného nariadenia (EÚ) 2017/891, pokiaľ ide o sektor ovocia a zeleniny, a delegovaného nariadenia (EÚ) 2016/1149, pokiaľ ide o sektor vinohradníctva a vinárstva, v súvislosti s pandémiou COVID-19 (Ú. v. EÚ L 205, 29.6.2020, s. 1).
         
            (4)  Delegované nariadenie Komisie (EÚ) 2016/1149 z 15. apríla 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o vnútroštátne podporné programy v sektore vinohradníctva a vinárstva a ktorým sa mení nariadenie Komisie (ES) č. 555/2008 (Ú. v. EÚ L 190, 15.7.2016, s. 1).